મૂળ કચ્છના પત્રી ગામના કચ્છી વીસા ઓસવાળ જૈન જ્ઞાતિના હરેશ દેઢિયાનો મૃતદેહ ખંડાલાની જે જગ્યાએથી મળી આવ્યો હતો એ જગ્યાની મુલાકાત પોલીસ અને ફૉરેન્સિક ડૉક્ટર સાથે તેમના ભત્રીજા તેજસ દેઢિયાએ લીધી હતી. તેજસે એ મુલાકાત વિશે જણાવતાં કહ્યું હતું કે ‘કાકાની બૉડી જે જગ્યાએથી મળી આવી હતી એ સ્પૉટ હાઇવેથી બહુ જ નજીક હતો. હાઇવેની બાજુના ૨૦ ફૂટ ઊંડા ખાડામાં તેમની બૉડી મળી હતી. કાકાનો ફેસ હતો જ નહીં. તેમના ફેસને મિટાવી તેમની આઇડેન્ટિટી છુપાવાવામાં આવી હોવાની પોલીસને પણ શંકા છે, કારણ કે તેમને મોં પર ઈજા છે, જ્યારે તેમના માથાના (ખોપરી) ભાગ પર કેટલાક સ્ક્રૅચિસ જ છે. ઈવન ફૉરેન્સિક ડૉક્ટરે પણ સ્પૉટ જોઈને કહ્યું હતું કે આ જગ્યાએ તેમને ચહેરા પર જે રીતે ઈજા થઈ છે એ જોતાં તેમનું મર્ડર અન્ય જગ્યાએ કરીને અહીં તેમને ફેંકી દેવાયા હોય એવા ચાન્સિસ વધુ છે. જો તેઓ ઍક્સિડેન્ટલી એ ખાડામાં પડ્યા હોત તો તેમને એ રીતની ગંભીર ઈજા થાય એવો કોઈ જ પથ્થર એ જગ્યા પર હોવાની કોઈ શક્યતા નથી, કારણ કે એ જગ્યાએ માત્ર રેતી જેવા નાના-નાના બારીક પથ્થર છે, જે લાગવાથી કદાચ થોડો માર લાગે પણ આખું મોઢું છૂંદાઈ જાય એવી ઈજા તો ન જ થાય. આ કિસ્સો મર્ડરનો છે.’